Leserinnlegg – Fasteaksjonen 2023

* Sendes din lokalavis 1 – 2 uker før aksjonen. Signeres av lokal aksjonsleder og eventuelt regionskoordinator

Sammen gjør vi en forskjell

Konfirmanter, frivillige og ansatte i menigheter over hele landet forbereder seg til å gjøre en forskjell gjennom Kirkens Nødhjelps fasteaksjon 26. – 28. mars.

Årets aksjon har tittelen «Håp i en dråpe vann». For et håp kan faktisk begynne med en dråpe vann! Vann kan endre et liv, en landsby og et land. Femtenåringen Deodata Julius i Tanzania er et eksempel på hvordan vann kan forandre liv. Tidligere måtte hun gå tre timer to ganger daglig for å hente vann til familien sin. Hun ble trøtt og sliten av den tunge vannbæringen, og droppet ofte skolen. Da landsbyen fikk brønn, begynte Deodata på skolen igjen. Nå drømmer hun om å bli lege.

Tilgang til rent vann gir positive ringvirkninger, og har forandret livet i landsbyen Deodata bor i. Vannbårne sykdommer er redusert, og rent vann har ført til bedre helse. Vanntilgang gir også bøndene muligheter til å effektivisere jordbruket. Smarte dryppsystemer gir muligheter for tredobling av inntektene, og gjør også bøndene bedre rustet mot klimaendringer. Det er håp i en dråpe vann!

Fasteaksjonen gir Kirkens Nødhjelp handlingsrommet som trengs for å forandre liv på sikt, men også mulighet til å redde liv i akutte kriser og katastrofer. Takket være innsamlede midler fra blant annet fjorårets fasteaksjon, hadde Kirkens Nødhjelp mulighet til å gi akutt nødhjelp til flyktninger da krigen brøt ut i Ukraina for over et år siden. I Syria gir Kirkens Nødhjelp katastroferespons til jordskjelvrammede i form av mat, vann, hygieneartikler og tepper. Skoler, kirker og moskeer gir husly til mange husløse. Samarbeid med lokale partnere muliggjør rask respons når kriser og katastrofer inntreffer.

Dugnadsånden og givergleden som kommer til syne gjennom Fasteaksjonen bidrar til å skape håp og forandring verden over. Sammen gjør vi en forskjell!